**Utvikle en kreativ reklamekampanje for bedriften**

**Antall elever:**

Egner seg godt som gruppeoppgave (2–4 elever), men kan også løses individuelt.

**Tidsbruk:**

4 arbeidsdager

**Bakgrunn og mål med oppgaven:**

Reklame handler om å vekke oppmerksomhet, bygge merkevare og få kundene til å handle. En god reklamekampanje er både kreativ og målrettet – og tilpasset den målgruppen man ønsker å nå.

I denne oppgaven skal dere utvikle en reklamekampanje for bedriften eller et av bedriftens produkter eller tjenester. Målet er å vise hvordan man kan skape engasjerende reklameinnhold, tilpasset riktig kanal og målgruppe.

**Hvordan kan dere jobbe med oppgaven:**

1. **Analyser målgruppen**

I denne oppgaven bør du få hjelp fra en ansatt slik at dere kan bli enige om målgruppe og hvilket middel som skal brukes for å nå disse. Tenk igjennom og kom gjerne med forslag først.

* + Hvem ønsker bedriften å nå? (alder, interesser, vaner)
  + Hvor og hvordan når man dem? (nett, butikk, sosiale medier)

1. **Velg kanal for kampanjen**   
   Eksempler:
   * Instagram-innlegg eller video
   * Plakat i butikkvindu
   * Facebook-annonse
   * Brosjyre eller flyer
   * TikTok eller YouTube short
2. **Utvikle kampanjekonsept** 
   * Lag et slagord – noe kort og fengende som oppsummerer budskapet
   * Lag en visuell stil: farger, bilder, logo, form
   * Tenk kreativt – humor, følelser, overraskelse?
   * Konkurranse? Avtal med arbeidsplassen om dere kan gi ut premier.
3. **Skriv kampanjeplan**  
   Inkluder:
   * Hva kampanjen skal oppnå
   * Hvem som er målgruppen
   * Hvordan og når den skal publiseres
   * Hva slags materiell som trengs
4. **Lag et reklameeksempel:**
   * Design en plakat, et innlegg, en kort reklamevideo eller brosjyre
   * Bruk digitale verktøy (f.eks. Canva, PowerPoint eller mobilkamera)
   * Sørg for at det ferdige resultatet samsvarer med målgruppe og budskap

**Presentasjon av resultatet:**

Avtal et møte med veilederen din, en gruppe ansatte eller med ledelsen slik at du/dere kan presentere det dere har laget. Velg én eller flere presentasjonsformer.

1. **PowerPoint-presentasjon** av kampanjeidé, målgruppe og budskap
2. **Vis frem annonsemateriell**: plakat, video eller digitalt innlegg
3. **Muntlig presentasjon** for ledelse eller ansatte, med forklaring på strategi og utførelse

**Tid til forbedringer etter fremleggelse:**

Når dere har fått tilbakemeldinger fra de som har sett på det dere har laget, kan dere gjøre noen endringer på den for at den skal bli mer tilpasset arbeidsplassens behov. Sett av en dag til å justere materiell eller ideer basert på tilbakemeldinger. Presenter den så på nytt eller gi resultatet til den dere blir enige om.

**Lykke til!**